ไล่ดูดเงินกู้บ้าน
ออมสินรับรีไฟแนนซ์ดอกถูกจัดเต็มให้วงเงินเท่าของเดิม
18 ส.ค. 2554

ออมสินรับรีไฟแนนซ์ดอกถูกจัดเต็มให้วงเงินเท่าของเดิม
ออมสินจัดหนัก เปิดรับรีไฟแนนซ์บ้าน จ่ายหนี้ดีมา 1 ปี ปล่อยให้เต็มวงเงินกู้เดิม 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ปรับเงื่อนไขการรับรีไฟแนนซ์สินเชื่อเคหะใหม่เพื่อตอบสนองลูกค้าเดิมให้มีการบริหารต้นทุนที่เปลี่ยนไป และเพื่อสนองตอบต่อความต้องการเงินไปใช้ตกแต่งบ้านเพิ่มเติม โดยจะเปิดให้ลูกค้าสินเชื่อเคหะจากสถาบันการเงินอื่นๆ ที่ต้องการรีไฟแนนซ์ มายื่นขอสินเชื่อได้เท่ากับวงเงินสินเชื่อเดิมที่เคยได้รับโดยคิดดอกเบี้ยต่ำ
“โครงการนี้จะเปิดให้คนที่เคยกู้ซื้อบ้านที่อยู่อาศัยมาในราคา 3 ล้านบาท ผ่อนชำระมาเหลือ 2 ล้านบาท สามารถรีไฟแนนซ์ได้ในวงเงินเดิมคือ 3 ล้านบาท” นายเลอศักดิ์ กล่าว 




ทั้งนี้ มีเงื่อนไขกำหนดว่าผู้ที่จะรีไฟแนนซ์จะต้องเป็นลูกหนี้ที่มีประวัติการชำระหนี้ดีในระยะเวลาย้อนหลังติดต่อกัน 1 ปี ไม่มีประวัติการผิดนัดชำระหนี้ และธนาคารออมสินจะไม่ประเมินราคาหลักประกันใหม่ ทั้งกรณีที่ลูกค้ากู้ใหม่ในวงเงินเท่ากับภาระหนี้คงเหลือ และกรณีที่ลูกค้ากู้เงินมากกว่าภาระหนี้คงเหลือ เริ่มมีผลบังคับใช้ตั้งแต่ 19 ส.ค.เป็นต้นไป รวมถึงในงาน MONEY EXPO 2011 ที่จัดขึ้นระหว่างวันที่ 19-21 ส.ค.นี้ ที่ จ.นครราชสีมา ด้วย 
สินเชื่อเคหะเพื่อสร้างบ้าน ซื้อบ้านพร้อมที่ดิน หรือคอนโดมิเนียม รวมทั้งรีไฟแนนซ์ จะเปิดอัตราดอกเบี้ยให้ลูกค้าเลือก 2 รูปแบบ
แบบที่ 1 จะคิดอัตราดอกเบี้ยคงที่ในปีแรก 1.25% ปีที่ 2 อัตราดอกเบี้ยลูกค้ารายใหญ่ชั้นดี (เอ็มแอลอาร์) ลบ 2% ปัจจุบันดอกเบี้ยเอ็มแอลอาร์อยู่ที่ 7.125% และปีที่ 3 เป็นต้นไปจะคิดดอกเบี้ยเอ็มแอลอาร์ลบ 0.5% 
แบบที่ 2 จะคิดอัตราดอกเบี้ยคงที่ 3.45% เป็นระยะเวลา 3 ปี หลังจากนั้นธนาคารจะคิดดอกเบี้ยเอ็มแอลอาร์ลบ 0.5% โดยผู้ยื่นกู้รายใหม่จะได้รับการยกเว้นค่าธรรมเนียมบริการสินเชื่อ และค่าธรรมเนียมบริการจัดทำนิติกรรมสัญญาทั้งหมด 
“ปกติแล้วการเปิดรับรีไฟแนนซ์นั้น ลูกค้าที่รีไฟแนนซ์จะได้เงินกู้เท่ากับจำนวนเงินกู้คงเหลือ แต่รูปแบบใหม่ของธนาคารออมสินนั้นจะให้เต็มวงเงินกู้เดิมในอัตราดอกเบี้ยเดียวกันทั้งก้อน เพียงแต่จะให้กู้กับลูกค้าที่มีประวัติชำระหนี้ดีเท่านั้น” นายเลอศักดิ์ กล่าว 
นอกจากนี้ ธนาคารได้จัดเตรียมเงินฝากสงเคราะห์ชีวิตและครอบครัว ให้ลูกค้าเลือกตามความเหมาะสมของผู้ฝากมากถึง 17 รูปแบบ แบบไม่ต้องตรวจสุขภาพ เมื่อฝากเงิน 1 ล้านบาท 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารเตรียมออกสินเชื่อบ้านดอกเบี้ย 0% นาน 6 เดือน หากผ่อนชำระดีติดต่อกัน 2 ปี ฟรีดอกเบี้ยให้อีก 1 เดือน และจะยกเว้นค่าประเมินราคาหลักทรัพย์และค่าธรรมเนียม
นอกจากนี้ ธนาคารยังเปิดโครงการเงินฝากซุปเปอร์ออมทรัพย์พิเศษถอนได้ ให้ดอกเบี้ย 3% และเงินฝากประจำแบบขั้นบันได 9 เดือน รับดอกเบี้ย 7.5% เฉลี่ย 3.69% เพื่อเป็นทางเลือกในการออม